**Cromoterapie**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Alerg desculț pe runele încinse

Și-aud sinapsele cum se dezbracă,

Doar corzile din suflet sunt întinse,

Iar ziua-mi pare-o toamnă cardiacă,

Nu are curs, dansează la-ntâmplare,

Cerul e spart, prin sită nu prea deasă

În canionul vieții, niagare

Mai spală de nămol câte-o angoasă.

Eu te aștept să-mi descâlcești destinul

Cu pasul mic trecând prin acuarele

Și anotimpului să-i dai tainul

Să poată merge drept fără atele.

- Trec peste jaru-‘ncins al imprudenței

Şi nu mă tem că lumea mă condamnă

Că mă ascund sub cremenea esenţei

Acestui vers. Am definit o toamnă

Cu cer deschis spre-o altă primăvară

Ce va veni cu verdele pădurii

Să-mi învelească trupul. Într-o seară

Luceferii aprinşi pe cerul gurii

Te-or aştepta să-i guşti cu vârful limbii,

Un nou big-bang să ducă universul

Acolo unde niciodată gândul

Nu a-ndrăznit şi niciodată versul.

Ioan Grigoraș Liliana Trif